b'\n_START_ARTICLE_\nYehud\xc3\xa0 ha-Lev\xc3\xad\n_START_SECTION_\nBiografia\n_START_PARAGRAPH_\nHa-Lev\xc3\xad naix a Tudela al voltant de 1075, i all\xc3\xad estudia els seus primers anys. Jove encara, al voltant de 1085, inicia els seus estudis a Lucena, sota el mestratge d\'Isaac Alfassi, i despr\xc3\xa9s viatja a C\xc3\xb2rdova, on ja demostra els seus dots com a poeta, i m\xc3\xa9s tard a Granada, on fou ajudat per Mois\xc3\xa8s ibn Ezra, ja un poeta consagrat, qui l\'acoll\xc3\xad a casa seva. En aquest per\xc3\xadode rep una completa educaci\xc3\xb3 de la cultura hebrea i \xc3\xa0rab, que abasta la B\xc3\xadblia, la literatura rab\xc3\xadnica, la gram\xc3\xa0tica, la poesia \xc3\xa0rab i hebrea, la filosofia, la teologia i la medicina._NEWLINE_Amb la conquesta almor\xc3\xa0vit de Granada en 1090, Ha-Lev\xc3\xad es veu obligat a traslladar-se a Toledo, a on va exercir la medicina per sobreviure. Anys despr\xc3\xa9s, quan la pressi\xc3\xb3 dels almor\xc3\xa0vits es relaxa, torna a Al-\xc3\x80ndalus, i juntament amb el seu amic i col\xc2\xb7lega Abraham ibn Ezra, recorren diverses ciutats: C\xc3\xb2rdova, Sevilla, Lucena i Granada, entre altres. \xc3\x89s aquesta \xc3\xa8poca la m\xc3\xa9s fecunda en la seva producci\xc3\xb3 art\xc3\xadstica i intel\xc2\xb7lectual, on tendeix a l\'especulaci\xc3\xb3 b\xc3\xadblica amb la composici\xc3\xb3 del Sefer ha-Kuzar i sent la nost\xc3\xa0lgia de Jerusalem expressada en les Si\xc3\xb2nides. Se sap que es va casar i va tenir almenys una filla, que va acabar casant-se amb Isaac ibn Ezra, fill del seu amic Abraham ibn Ezra._NEWLINE_Amb Jerusalem en mans dels croats des de 1099, Ha-Levi participa en els corrents messi\xc3\xa0nics, i registra en un dels seus poemes un somni prof\xc3\xa8tic que pronostica la caiguda dels r\xc3\xa8gims isl\xc3\xa0mics i la vinguda del Messies jueu en 1130. El frac\xc3\xa0s de la profecia va refor\xc3\xa7ar la seva determinaci\xc3\xb3 de realitzar un viatge a Terra Santa, i malgrat el consell d\'amics i familiars, embarca amb el seu gendre Isaac en 1140 fins a Orient i recala a Alexandria, Damieta i El Caire, a on els seus amics i admiradors l\'afalaguen i el complimenten, i el fan endarrerir en el seu desitjat viatge a Jerusalem. Mor, no se sap a on, en juliol de 1141, tal com escriu posteriorment en una carta el seu amic Halfon ben Nethaniel ha-Lev\xc3\xad._NEWLINE_Una llegenda explica i completa les llacunes que tenim sobre la mort de Yehud\xc3\xa0 Ha-Lev\xc3\xad: En arribar a prop de Jerusalem i dominat per la visi\xc3\xb3 de la Ciutat Santa, es va aturar a cantar la seva elegia m\xc3\xa9s bella, la c\xc3\xa8lebre "Si\xc3\xb2nida", i en aquest instant va ser atropellat i mort per un \xc3\xa0rab, que es va llan\xc3\xa7ar endavant d\'una porta.\n_START_SECTION_\nObra\n_START_PARAGRAPH_\nFou un ferm defensor de l\'hebreu, com es veu en tota l\'obra po\xc3\xa8tica, i en les manifestacions del Kuzari, per\xc3\xb2 al mateix temps escriu aquesta obra i un breu tractat de versificaci\xc3\xb3 en judeo\xc3\xa0rab, segons el model digl\xc3\xb2ssic dels erudits jueus en els territoris arab\xc3\xb2fons d\'aquells moments.'